આણંદ/ચાંગાઃ ડોનેટ લાઇફ આણંદ ચેપ્ટર દ્વારા વર્લ્ડ ઓર્ગન ડે અંતર્ગત અંગદાનની જરૂરિયાત અને મહત્ત્વ સમજાવવા માટે સેમિનારનું ચારુસેટ યુનિવર્સિટીમાં આયોજન થયું હતું. આ સેમિનારના વક્તા ડોનેટ લાઇફના સ્થાપક પ્રમુખ નીલેશ માંડલેવાલાએ વિસ્તારપૂર્વક અંગદાનની જરૂરિયાત અને મહત્ત્વ સમજાવ્યા હતા. તેમણે જણાવ્યું કે બ્રેન ડેડ વ્યક્તિનાં અંગોનું દાન કરીને અન્ય જરૂરિયાતમંદ દર્દીઓને જીવનદાન આપી શકાય છે, અંગદાન એ જીવનદાન છે. ભારતમાં દર વર્ષે અંદાજિત પાંચ લાખ ઉપરાંત વ્યક્તિઓના નિષ્ફળ થઈ ગયેલાં અંગ ન મળવાના કારણે મૃત્યુ થાય છે. ત્યારે અંગની નિષ્ફળતાના દર્દીઓના જીવનમાં આશાનો નવો સંચાર કરવા માટે અંગદાન-જીવનદાનની જરૂરિયાત અને મહત્ત્વ સમજાવવા માટે ડોનેટ લાઇફ દ્વારા અભિયાન હાથ ધરવામાં આવ્યું છે.